**Persuasiv**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

„Tu ești pentru mine relația necesară.

Toți ceilalți sunt întâmplători” Jean-Paul Sartre

- M-aş fi minţit că pot învinge timpul,

M-ai fi convins că merită să-ncerc

Şi-am fi pretins că-n ciuda raţiunii

Destinul e-un pătrat înscris în cerc,

Dar ai venit şi m-ai luat de mână,

Mi s-a părut perfect raţional

Să-nscriem matematica iubirii

Pe-o axă care urcă vertical.

Nu cred că infinitul are hartă,

Dar vag îmi amintesc c-am desenat

Cu mici erori detaliile vieţii

Şi pe retina sorţii le-am păstrat.

- Cândva credeam că mă rotesc în spaţiu

Şi sunt tangent cu morile de vânt,

Dar m-ai condus de mână prin algebră,

Am poposit pe slove-ntr-un cuvânt

Şi ne-a legat o frază unitară

Mai mult decât perfectă. Am învins

Dimensiuni pe care geometria

Le bănuia. Iubito, m-ai convins

Că-mi pot adjudeca orice miracol,

Întâmplător sau nu eşti doar a mea,

Eu doar al tău în ciuda raţiunii

Sau raţiunea ce mă căuta.

Liliana Trif Ioan Grigoraș

Din volumul Ca și cum am împărți aceeași inimă -

Editura PIM Iași - 2016